Nuwe Van Gogh-prent sluit New York-fliekfees af | Netwerk24
Nuwe Van Gogh-prent sluit New York-fliekfees af
Die fliek At Eternity’s Gate, wat handel oor die laaste dae van Vincent van Gogh, sal die 56ste New York-fliekfees vanjaar afsluit.
At Eternity’s Gate, wat sy première op die Venesiese fliekfees in Italië gehad het, is die regisseur Julian Schnabel se eerste fliek in agt jaar.
Willem Dafoe is te sien as Van Gogh.
Die titel van die fliek kom van Van Gogh se skildery At Eternity’s Gate wat ook bekend staan as Sorrowing Old Man. Hy het dié werk sowat twee maande voor sy dood voltooi en dit word beskou as ’n aanduiding van sy geestesgesondheid in daardie tyd.
Schnabel is voorheen benoem vir Oscars vir Before Night Falls en The Diving Bell and the Butterfly wat onderskeidelik in 2000 en 2007 uitgereik is. Dafoe is ook verlede jaar benoem vir ’n Oscar vir sy rol as Bobby Hicks in The Florida Project.
Schnabel is ’n ook bekroonde beeldende kunstenaar.
Die res van At Eternity’s Gate se rolverdeling sluit in Oscar Isaac, Rupert Friend, Emmanuelle Seigner, Mathieu Amalric en Mads Mikkelsen.
Willem Dafoe as Vincent van Gogh in die fliek At Eternity’s Gate.Foto: Lily Gavin
Die fees word geopen met die historiese fliek The Favourite deur Yorgos Lanthimos met Emma Stone en Rachel Weisz in die rolverdeling. Alfonso Cuarón se familiedrama, Roma, is ook deel van dié fliekfees se amptelike keur.
Die amptelike plakkaat van die fliek is pas bekend gestel.
Meer oor: Willem Dafoe